Hova vezet a matematika tanulása?

A matematika a mindennapjainkban is ott van, elengedhetetlen manapság. Nem csak akkor, ha diákokról, vagy matektanárokról van szó. A fizetés beosztásától, a számítógépes játékokig jelen van. De ami még fontosabb: a matematika megtanít logikusan gondolkodni.

Itt nem feltétlenül a képletekre és azonosságokra lesz majd szükségünk a későbbi életünkben, hanem arra hogy minél gyorsabban, és ugyanakkor jó döntéseket hozzunk, és lássuk meg az összefüggéseket. Például a vezetésnél, ahol bármikor közbejöhet egy váratlan esemény, amire ezredmásodpercek alatt reagálni kell.

Persze ezt sokan nem látják meg középiskolai pályafutásuk során, és végigküszködnek kettesekkel, néhányan bukással, az érettségiig, azzal az attitűddel, hogy „csak legyek már túl rajta”. Pedig, ha jobban belegondolunk, a mai világ a számítástechnika, és a technológia fejlesztése körül forog, aminek az alapjai számrendszerek, tehát a matematika szerves része ezeknek. Ebből kifolyólag a matematika nélkül nem tartanánk itt a XXI. században. Csupán néhány év alatt is drasztikus változások jöhetnek létre az informatikában. Egyre megbecsülendőbbek a matematikához, programozáshoz értők. Ehhez hasonlóan a gazdaságot is fellendíti, hiszen a pénzt könnyen kezelhetővé, ezzel pedig a vásárlást és eladást gyorsabbá, eredményesebbé teszi.

Szintén fontos megemlíteni, hogy a szellemi frissesség megőrzésében milyen fontos szerepet játszik ennek a tárgynak időről-időre való gyakorlása, főleg az idősebbeknél. Mindemellett a matematika tanulása nem csak azok számára hasznos, akik ezzel a tudományággal szeretnének foglalkozni felnőttként, de bármilyen élethelyzetben, munkakörben elengedhetetlen az alapismeretek elsajátítása, és azok pontos ismerete.

Fontos hogy meglássuk az összefüggést más tantárgyak és a matek között, hiszen mind a kémia, gazdaság földrajz, és a fizika is ezen alapul. Az ezekkel való találkozás elkerülhetetlen, ugyanis ha jobban belegondolunk, a reggeli vitaminok beszedésénél is jelen van, mert a gyógyszergyártás, illetve a vegyipar is ezáltal jött létre.

Mindent egybevéve: ha nem lettek volna racionálisan gondolkodó, matematikához értő tudósaink, a mai társadalmunk nem állna ezen a szinten. Az emberiség kiemelkedő gondolkodása révén válik ki az állatvilágból.

Gaál Bernadett 10.C